Hr Igor Taro

Siseminister

01.07.2025

**KIRJALIK KÜSIMUS**

Austatud siseminister

Viimase aja avalikkusesse jõudnud info kohaselt esineb Narva piiripunktis regulaarselt pingeid piirivalvurite ja piirijärjekorras ootavate inimeste vahel. Muu hulgas on meile teada juhtumid, kus inimestele on keelatud istuda munitsipaalpingil, varjuda vihma eest puu alla (mis paikneb osaliselt munitsipaalmaal, katastritunnus 51101:001:0060) ning viibida piiripunkti hoone varikatuse all. Samuti on mitmetes sotsiaalmeediakanalites jagatud postitusi, mis viitavad ebasõbralikule ja lugupidamatule suhtumisele piirijärjekorras viibivatesse inimestesse.

Selline olukord tekitab küsimusi piirivalvurite tegevuspraktikate ning õiguste ja kohustuste kohta avalikus ruumis.

Palun vastata järgmistele küsimustele:

1. Millised on piirivalvurite õigused ja kohustused seoses avalikus ruumis (sh munitsipaalmaal) viibivate inimestega, kes ootavad oma järjekorda piiripunktis?
2. Millistel alustel saab piirivalvur keelata inimesel istuda munitsipaalpingil või varjuda vihma eest avalikus ruumis (nt puu all)?
3. Kas siseministeeriumil on ülevaade sellistest juhtumitest ning kas on kavas neid olukordi hinnata ja vajadusel korrigeerida piirivalvurite tegutsemisjuhiseid?
4. Millised on piirivalvurite koolitusstandardid ja juhised suhtlemiseks tsiviilisikutega, eelkõige pingelistes olukordades?
5. Kuidas on tagatud piiripunktidesse ootejärjekorda sattunud inimeste inimväärne kohtlemine, sealhulgas ilmastikukaitse ja esmavajaduste täitmine?

Lugupidamisega

*(allkirjastatud digitaalselt)*

Aleksei Jevgrafov

Riigikogu liige